Man kan godt forstå det - når både Phlake, D-A-D, Alex Vargas, TV-2, Roben og Knud og Chinah er på plakaten - at man gerne vil være med til den allersidste fest i 2017 på Nibe Festival. Fredag meddelte festivalledelsen, at man havde fundet 200 ekstra billetter til den ellers udsolgte dag. Lørdag formiddag forlød det så, at billetterne stort set var væk, endnu før koncertpladsen havde åbnet. - Det betyder, at vi faktisk sætter publikumsrekord i år. Vi har cirka 500 flere mennesker gående rundt i Skalskoven, end vi havde på den største dag sidste år, hvor vi også satte rekord, siger Peter Møller Madsen, leder af Nibe Festival. I alt vil der derfor være godt 16.000 mennesker på pladsen lørdag. 10.000 af dem er betalende, resten er musikere, sikkerhedsfolk, koncertafviklere og frivillige.

Opsummering:
De 200 ekstra lørdagsbilletter til Nibe Festival er stort set væk. Dermed slår festivalen publikumsrekord lørdag.